钦定古今图书集成/明伦汇编/氏族典/第131卷 > 《廖用贤尚友录》 > 申公
## 钦定古今图书集成/明伦汇编/氏族典/第131卷 > 《廖用贤尚友录》 > 申公

按《汉书儒林传》：“申公，鲁人也。少与楚元王交，俱事齐
人浮丘伯受《诗》。汉兴，高祖过鲁，申公以弟子从师，入
见于鲁南宫。吕太后时，浮丘伯在长安，楚元王遣子
郢与申公俱卒学。元王薨，郢嗣立为楚王，令申公傅
太子戊。戊不好学，病申公。及戊立为王，胥靡申公。申
公愧之归鲁，退居家教，终身不出门，复谢宾客。独王”
命召之乃往。弟子自远方至，受业者千馀人。申公独
以《诗经》为训，故以教亡传，疑者则阙弗传。兰陵王臧
代赵绾言于上，使使束帛加璧，安车以蒲裹轮，驾驷
迎申公，弟子二人乘轺传从。至见上，上问治乱之事，
申公时巳八十馀，老，对曰：“为治者不在多言，顾力行
何如耳。”是时上方好文辞，见申公对，默然。然已招致，
即以为大中大夫。病免归，数年卒。